b'\n_START_ARTICLE_\nSveop\xc4\x87e poslanje\n_START_PARAGRAPH_\nSveop\xc4\x87e poslanje je poziv Isusa Krista svojim u\xc4\x8denicima i svim vjernicima, da \xc5\xa1ire Evan\xc4\x91elje svim narodima svijeta. Najpoznatija ina\xc4\x8dica sveop\xc4\x87eg poslanja je u Evan\xc4\x91elju po Mateju (Mt 28,16-20), kada je na planini u Galileji, Isus pozvao svoje u\xc4\x8denike, da krste sve narode u ime Oca i Sina i Duha Svetoga._NEWLINE_Sveop\xc4\x87e poslanje postalo je klju\xc4\x8dna odrednica u kr\xc5\xa1\xc4\x87anskoj teologiji isti\xc4\x8du\xc4\x87i misionarski rad, evangelizaciju i pokr\xc5\xa1tavanje. Apostoli su krenuv\xc5\xa1i iz Jeruzalema \xc5\xa1irili Evan\xc4\x91elje i osnivali kr\xc5\xa1\xc4\x87anske zajednice. Dio teologa vjeruje da se sveop\xc4\x87e poslanje ve\xc4\x87 ispunilo u 1. stolje\xc4\x87u djelovanjem apostola i Isusovih u\xc4\x8denika, a ostali teolozi vjeruje da se sveop\xc4\x87e poslanje odnosi i na sve dana\xc5\xa1nje kr\xc5\xa1\xc4\x87ane, koji trebaju \xc5\xa1iriti Evan\xc4\x91elje svim narodima svijeta, sve dok svi ne upoznaju Isusov nauk. Neki teolozi kao \xc5\xa1to su Eduard Riggenbach (u djelu "Der Trinitarische Taufbefehl") i J.H. Oldham (u djelu "The Missionary Motive") tvrde da sam koncept nije postojao prije 1650. godine i da su se biblijski reci o tome tradicionalno tuma\xc4\x8dili kao da se odnose samo na Isusove u\xc4\x8denike (za koje se vjeruje da ih je bilo oko 500)._NEWLINE_Sveop\xc4\x87e poslanje spominje se i u Evan\xc4\x91eljima po Luki i Marku, iako sa zna\xc4\x8dajnim razlikama. Tako u Evan\xc4\x91elju po Luki, Isus \xc5\xa1alje u\xc4\x8denike svim narodima i daje im mo\xc4\x87 nad zlim duhovima._NEWLINE_Najpoznatija ina\xc4\x8dica sveop\xc4\x87eg poslanja je u Evan\xc4\x91elju po Mateju: "Jedanaestorica po\xc4\x91o\xc5\xa1e u Galileju na goru kamo im je naredio Isus. Kad ga ugleda\xc5\xa1e, pado\xc5\xa1e ni\xc4\x8dice preda nj. A neki posumnja\xc5\xa1e. Isus im pristupi i prozbori: "Dana mi je sva vlast na nebu i na zemlji! Po\xc4\x91ite dakle i u\xc4\x8dinite mojim u\xc4\x8denicima sve narode krste\xc4\x87i ih u ime Oca i Sina i Duha Svetoga" (Mt, 28,16-20) Krist poziva, opravdava, posve\xc4\x87uje i \xc5\xa1alje svoje u\xc4\x8denike da navije\xc5\xa1taju Bo\xc5\xbeje kraljevstvo, kako bi sve nacije postale Bo\xc5\xbeji narod. Sveop\xc4\x87a Crkva, bez zapreka i bez granica, osje\xc4\x87a se odgovornom za navje\xc5\xa1taj evan\xc4\x91elja pred cijelim narodima. Zato je poslanje Crkve pozvati sve narode na spasenje \xc5\xa1to ga ostvaruje Bog po svome utjelovljenome Sinu._NEWLINE_Druge ina\xc4\x8dice sveop\xc4\x87eg poslanja nalaze se u Evan\xc4\x91elju po Marku (Mk 16, 14-18), po Luki (Lk 24,44-49), Djelima apostolskim (Dj 1,4-8 i Evan\xc4\x91elju po Ivanu (Iv 20,19-23). U Evan\xc4\x91elju po Luki, Isus je navijestio u\xc4\x8denicima da propovijedaju pokajanje i oprost te obe\xc4\x87ava da \xc4\x87e se "obu\xc4\x87i u Silu Odozgor". U Evan\xc4\x91elju po Ivanu, u\xc4\x8denici su primili Duha Svetoga i autoritet opro\xc5\xa1tati grijehe: "Primite Duha Svetoga. Kojima otpustite grijehe, otpu\xc5\xa1taju im se; kojima zadr\xc5\xbeite, zadr\xc5\xbeani su im.(Iv 20,22-23)" Svi ti doga\xc4\x91aji dogodili su se nakon Isusova uskrsnu\xc4\x87a i prije Isusova uza\xc5\xa1a\xc5\xa1\xc4\x87a na nebo._NEWLINE_U Evan\xc4\x91elju po Mateju, prije sveop\xc4\x87eg poslanja, Isus je poslao u\xc4\x8denike da navije\xc5\xa1\xc4\x87aju njegov nauk samo \xc5\xbdidovima: "K poganima ne idite i ni u koji samarijski grad ne ulazite! Po\xc4\x91ite radije k izgubljenim ovcama doma Izraelova!"(Mt 10,5-6)'